מיהאי צ'יקסנטמיהאיי

**מיהַאי רוברט צִ'יקסֶנְטְמִיהַאיִי** (בהונגרית:** Csíkszentmihályi Mihály Robert**; 29 בספטמבר 1934 – 20 באוקטובר 2021) היה פסיכולוג אמריקאי ממוצא הונגרי, פרופסור לפסיכולוגיה חיובית באוניברסיטת קלרמונט. צ'יקסנטמיהאיי ידוע בזכות מחקריו על אושר, יצירתיות ו"זרימה" (Flow).

## חייו
### שנותיו המוקדמות
צ'יקסנטמיהאיי נולד ב-1934 בעיר הנמל פיומה, אז בממלכת איטליה, כיום –רייקה בקרואטיה, כבן למשפחה הונגרית בעלת שורשים גרמניים וסלובקיים. אביו, אלפרד האוזנבלאס כיהן כקונסול הונגריה ברייקה ושינה באותה שנה את שם משפחתו לצ'יקסנטמיהאי, על רקע ייחוסו למשפחת אצילים בשם זה מחבל הסקלרים שבטרנסילבניה האם, אדית ינקוביץ' יסניציי, בת למשפחת אצילים הונגרית-סלובקית שפעלה גם בפולין ובצרפת, הייתה עקרת בית, ולימים עבדה בשירות האו"ם. הוריו היו די מרוחקים והילד התחנך עם מטפלות גרמניות. למד מילדותו איטלקית וגרמנית. בשנות מלחמת העולם השנייה בתפקידו הדיפלומטי עזר אלפרד צ'יקסנטמיהאי ליהודים רבים להגר על מנת למצוא מקלט במקום אחר. אחד מקרובי המשפחה הרחוקים של צ'יקסנטמיהאי בהונגריה היה יהודי ונספה באושוויץ.

בשנת 1943 בגלל הפגזות ותקיפות חוזרות על הקונסוליה ההונגרית נאלץ בגיל 9 לשוב להונגריה עם אמו ושתי אחיותיו. בסוף שנת 1944 הצליחו לברוח משם זמן קצר לפני כניסת הצבא הסובייטי ולהתאחד עם האב בוונציה. אחר כך נמלטו משם לרומא. אחד מאחיו למחצה של צ'יקסנטמיהאי שהיה סטונדט באוניברסיטה הפוליטכנית, גויס בעת הקרבות נגד המצור הסובייטי על בודפשט ונהרג. האח למחצה הבכור, אב למשפחה, נעצר ברחוב ונלקח למשך שש שנים לעבודות פרך במכרות בברית המועצות.
בתום המלחמה בעת היותם באיטליה נשלחו צ'יקסנטמיהאי ומשפחתו למשך 8 חדשים למחנה פליטים. בתקופה זו הרבה לשחק שחמט. אחרי שחרור מהמחנה התמנה האב כשגריר הונגריה ברומא. אולם כשאחרי התחזקות השלטון הקומוניסטי נקרא ב-1948 לישיבה בבודפשט, החליט האב שלא לחזור למולדתו ונשללה לו האזרחות ההונגרית. הבן למד בגימנסיה הקלאסית "טורקואטו טאסו" ברומא ונהנה פחות מהלימודים כמו מהפעילויות בצופים. עזב את בית הספר בגיל 14 כדי לעזור במסעדה המצליחה "בודפשט הקטנה" שפתח אביו ברומא. בגיל 19 ביקר בשווייץ והזדמן לו לשמוע בציריך הרצאה של קרל גוסטב יונג על האמונה שנפוצה באותה תקופה ב"עצמים הבלתי מזוהים" והוקסם על ידי ניתוחיו. עבד תקופה לפרנסתו כמתרגם, אחר כך בקבלה של בית מלון במילאנו ולמשך מספר שנים ככתב חוץ של העיתון הצרפתי לה מונד.

### בארצות הברית
מכיוון שנמשך לתחום הפסיכולוגיה החליט לנסוע לארצות הברית ללמוד מקצוע זה. בגיל 22 קיבל אשרה לארצות הברית, שם בעת הלימודים קיבל סיוע מארגון צדקה קתולי ובלילות עבד לפרנסתו בבית מלון. השלים לימודי התיכון ובשנת 1959 סיים את התואר ראשון וב-1965 ואת הדוקטורט באוניברסיטת שיקגו. עבודת הדוקטורט דנה ביצירתיות באמנות ונערכה תחת הדרכת יאקוב ו. גצל. צ'יקסנטמיהאי לימד בהמשך כראש החוג לסוציולוגיה ואנתרופולוגיה במכללת לייק פורסט במדינת אילינוי וב-1969 צ'יקסנטמיהאיי התמנה כפרופסור לפסיכולוגיה והיה לראש החוג לפסיכולוגיה באוניברסיטת שיקגו. אחרי שפרש מאוניברסיטת שיקגו ב-1999 לימד עד לשנותיו האחרונות פסיכולוגיה חיובית ומנהל בבית הספר על שם דרוקר של אוניברסיטת קלרמונט. בשנת 2000 הקים צ'יקסנטמיהאי באוניברסיטה זו את "המרכז לחקר איכות החיים".

## זרימה

שמאל|ממוזער|200px|ריכוז בעת עשייה הוא ממאפייניה של "זרימה"

צ'יקסנטמיהאיי ניסה להבין במחקריו כיצד אנשים חשים בעת הנאה עצומה, ומדוע. בעקבות כך פיתח תאוריה של "חוויה מיטבית" המבוססת על עקרון הזרימה. בספרו "זרימה - הפסיכולוגיה של החוויה המיטבית" (1990) טען כי אנשים הם מאושרים במידה הרבה ביותר כאשר הם במצב "זרימה".

צ'יקסנטמיהאיי טען שזרימה דומה להרגשה של להיות במקום אחר או מעין ריחוף. מצב הזרימה הוא חוויה מיטבית של הנעה פנימית בה האדם שקוע במעשיו. הוא טען שזוהי תחושה המוכרת לכל אדם ומאופיינת על ידי הרגשה של קליטה, מחויבות, מלאות וכישרון. במצב זה מתבטלים צרכים זמניים של זמן, מזון או אגו.

כדי להגיע למצב זה צריכה להיות התאמה בין רמת האתגר לרמת הכישרון. אם המשימה לביצוע היא קלה מדי או קשה מדי, לא תוכל להתרחש זרימה. אולם אם מדובר במשימה לא מאתגרת הדורשת כישרון מועט, תיווצר אדישות.

שליטה בחוויה הפנימית מאפשרת לקבוע את איכות החיים ולמעשה מהווה מאפיין של אושר.

#### אוטוטליות (Autotelicity)
צ'יקסנטמיהאלי חקר אישיות אוטוטלית. האישיות האוטוטלית היא אישיות שבה האדם מבצע פעולות משום שהן מתגמלות באופן פנימי, ולא כדי להשיג מטרות חיצוניות. צ'יקסנטמיהאלי תיאר את האישיות האוטוטלית כתכונה של אנשים שיכולים ללמוד ליהנות ממצבים שרוב האנשים האחרים ימצאו בהם מצוקה. מחקרים הראו כי תכונות הקשורות לאישיות האוטוטלית כוללות סקרנות, התמדה וענווה.

#### מוטיבציה
רוב עבודותיו המאוחרות של צ'יקסנטמיהאלי התמקדו ברעיון המוטיבציה ובגורמים התורמים למוטיבציה, לאתגר ולהצלחה כללית. אחת מתכונות האישיות שצ'יקסנטמיהאלי חקר לעומק היא המוטיבציה הפנימית. הוא ועמיתיו גילו כי אנשים בעלי מוטיבציה פנימית נוטים יותר להיות מכווני מטרה וליהנות מאתגרים שיובילו לעלייה באושר הכללי.

צ'יקסנטמיהאלי זיהה את המוטיבציה הפנימית כתכונה רבת עוצמה לשיפור ולהעצמה של חוויות חיוביות, רגשות ורווחה כללית כתוצאה מחוויות מאתגרות. התוצאות הצביעו על מבנה אישיות חדש, אותו כינה נטיית עבודה (work orientation), המאופיין ב"הישגיות, סיבולת, מבנה קוגניטיבי, סדר, משחק ודחפיות נמוכה". רמה גבוהה של נטיית עבודה אצל תלמידים נחשבת כמנבאת טובה יותר לציונים ולמימוש מטרות ארוכות טווח מכל השפעה סביבתית של בית הספר או הבית.

#### פטירתו
צ'יקנטמיהאי נפטר ב-2021 בגיל 87 עקב דום לב, בביתו בקלרמונט, מוקף בבני משפחתו. בשלושת החדשים האחרונים לחייו היה מאושפז בהוספיס עקב הידרדרות במצב בריאותו.

### חייו הפרטיים
בעת לימודיו באוניברסיטת שיקגו הכיר צ'יקסנטמיהאי את איזבלה סלגה, ממוצא פולני, אז סטודנטית להיסטוריה של רוסיה, צעירה ממנו ב-17 שנים, והתחתן איתה ב-1961 בבזיליקה הרומית-קתולית הפולנית סנט היאסינט בשיקגו. לזוג נולדו שני בנים, מארק - מומחה לתרבות ולדתות של סין ומזרח אסיה, כיום פרופסור באוניברסיטת ברקלי, וכריסטופר, מעצב תעשייתי ומומחה לרובוטיקה, כיום פרופסור באוניברסיטת קורנל.

## פרסים ואותות הוקרה
*1997 - חבר האקדמיה האמריקאית לאמנויות ולמדעים
*1998 - חבר זר של האקדמיה ההונגרית למדעים
*2009 - פרס Clifton Strengths לפסיכולוגיה חיובית
*2011 - פרס סצ'ני של הונגריה (פרס המדינה)
*2014 - אות הצלב הגדול של המסדר להצטיינות של הונגריה
*2015 - פרס פרימה פרימיסימה - מטעם איגוד היזמים ההונגרים
*חבר ב"מועדון של בודפשט"
*חבר באקדמיה לחינוך של ארצות הברית.
*חבר ב"אקדמיה למדעי הפנאי"

## ספריו
* **זרימה - הפסיכולוגיה של החוויה המיטבית**, תרגום: יונתן בר, הוצאת אופוס, 2012

* *Beyond Boredom and Anxiety: Experiencing Flow in Work and Play*, San Francisco: Jossey-Bass. 1975
* *Intrinsic Rewards and Emergent Motivation in The Hidden Costs of Reward : New Perspectives on the Psychology of Human Motivation*, eds. Lepper, Mark R;Greene, David, Erlbaum: Hillsdale: NY 205-216, 1978
* Csikszentmihalyi, Mihaly and Csikszentmihalyi, Isabella Selega, (eds.). *Optimal Experience: Psychological studies of flow in consciousness*, Cambridge: Cambridge University Press. 1988
* *Flow: The Psychology of Optimal Experience*. New York: Harper and Row. 1990
* *The Evolving Self*, New York: Harper Perennial. 1994
* *Creativity : Flow and the Psychology of Discovery and Invention*. New York: Harper Perennial. 1996
* *Finding Flow: The Psychology of Engagement With Everyday Life*. Basic Books. 1998
* Howard Gardner, Csikszentmihalyi, Mihaly, and William Damon. *Good Work: When Excellence and Ethics Meet*. New York, Basic Books. 2002
* Howard Gardner, Csikszentmihalyi, Mihaly, and William Damon. *Good Business: Leadership, Flow, and the Making of Meaning*. Basic Books. 2002


## לקריאה נוספת
Richard Papp, Lászlo Szarka - *Bennünk élő múltjunk - Torténelmi tudat - kulturális emlékezet, Vajdasági Magyar Művelodési Intézet,* Zenta 2008
(העבר החי בתוכנו: תודעה היסטורית - זיכרון תרבותי. המכון לתרבות הונגרית בוויבודינה, זנטה)
* 1846 E.Pascallet Revue générale, biographique, historique, etc Le Biographe עמ' 235–237

## קישורים חיצוניים

* משפחת האוזנבלאס - צ'יקסנטמיהאי ב-My Heritage
* פרטים אוטוביוגרפיים ראיון מאת Judith Nuspl באתר Leadership&Flow ב-11 בינואר 2018
* מאמר הספד באתר אוניברסיטת קלרמונט
* עמוד מרצה באוניברסיטת קלרמונט
* Allison Kozicharow WiRED Mourns the Loss of Mihaly Csikszentmihalyi foll New York Times
* מיהאי צ'יקסנטמיהאיי מרצה על זרימה במסגרת TED, 2004
* באתר "הכל על הפסיגולוגיה" Isabela Lebuda ראיון עם צ'יקסנטמיהאי - לפי Europe's Journal of Psychology. November, 2017
* ההקדמה ל"זרימה"
* . פורסם במקור ב-New Scientist.
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פסיכולוגיה חיובית
קטגוריה:פסיכולוגים אמריקאים
קטגוריה:בעלי תואר דוקטור מאוניברסיטת שיקגו
קטגוריה:סגל אוניברסיטת שיקגו
קטגוריה:חברי האקדמיה האמריקאית לאמנויות ולמדעים
קטגוריה:חברי האקדמיה ההונגרית למדעים
קטגוריה:הונגרים ממוצא סלובקי
קטגוריה:הונגרים ממוצא גרמני
קטגוריה:נוצרים רומים-קתולים הונגרים
קטגוריה:נוצרים רומים-קתולים אמריקאים
קטגוריה:אמריקאים שנולדו ב-1934
קטגוריה:אמריקאים שנפטרו ב-2021